Дохутыр нэсым хэлъын хуей хьэл псори дыболъагъу
Зыпэрыт Iуэхум фIыуэ хэзыщIыкI IэщIагъэлI хъарзынэхэм республикэм узыншагъэр хъумэнымкIэ и IэнатIэм мымащIэу ущрохьэлIэ. Абыхэм я къалэнхэр жэуаплыныгъэшхуэ пылъу ягъэзащIэ икIи я IэнатIэр сытым дежи зэрефIэкIуэным хущIокъу. Абы и лъэныкъуэкIэ щапхъэщ Республикэ клиникэ сымаджэщым нейрохирургиемкIэ и къудамэм и унафэщI Галеб Ибрэхьим-Саид. Иджыблагъэ сымаджэщым сыщыщIэлъам абы и Iуэху бгъэдыхьэкIэр згъэунэхуащ.
Зыпэрыт IэнатIэм хуэфэщэн щIэныгъи Iэзагъи зэрыбгъэдэлъыр сэ наIуэ сщыхъуащ ар къызэрызэIэза махуэ зыбжанэм. Къызэузым узэрыпэщIэтыну щIыкIэр зэман кIэщIым къриубыдэу зэхигъэкIри, адэкIэ езым ищIапхъэр псынщIэу иубзыхуащ. Сымаджэм зыхуэныкъуэ дэIэпыкъуныгъэр и чэзум игъуэтынымкIэ абы мыхьэнэшхуэ иIэщ.
Дохутырым сымаджэм хилъхьэж фIэщхъуныгъэр абы и узыншагъэр нэхъ псынщIэу зэтеувэжынымкIэ сэбэп мэхъу. Ар фIыуэ къызыгурыIуэ Ибрэхьим-Саид сымаджэхэм я Iуэху зыIутыр тэмэму жреIэ, адэкIэ зэреIэзэнум и гугъу яхуищIурэ я Iуэхур тэмэму зэрызэфIэкIынумкIэ гугъэ яретыж. И нэIэ щIэт дэтхэнэ зыми яхуэгумащIэщ, псоми зэхуэдэу и гулъытэр ялъегъэс. ЖыпIэнурамэ, дохутыр нэсым хэлъын хуей хьэл псори дыболъагъу Ибрэхьим-Саид, абы къыхэкIыуи сымаджэхэм яхэткъым къыхуэмыарэзы. И цIыхугъэр, и зэфIэкIыр зыхуэдэр згъэунэхуащи, пщIэ лъаги фIыщIэшхуи хузощI.
Сохъуэхъу езыр зи хъумакIуэ узыншагъэм щымыщIэу, и Iэзагъэм хэхъуэу, гуфIэгъуэ, дэрэжэгъуэ, нэмыс, насып иIэу и гъащIэр ирихьэкIыну.
Гугъуэт Артур (Хьэсен).
Дзэлыкъуэдэс къуажэ
